和十二兄五首  其五
作者：晁沖之
朝代：宋

paragraphs: 我家溱洧間，春水色如酒。
嵩少在吾旁，日夕意亦厚。
田園雖不廣，幽興隨事有。
藥畦灌陳根，芋區採駢首。
春郊餉耕徒，秋社接酒友。
飽誦傳家書，促釀供客酎。
益知簡易真，未媿疏拙醜。
邇來居東都，物色不見柳。
造次遇摧折，荏苒及衰朽。
欲歸便可爾，未知公果不。